Der har længe været planer om et nyt specialiseret døgntilbud for børn og unge med svær selvskadende adfærd. Nu er Region Nordjylland kommet et skridt nærmere realiseringen af projektet, eftersom de nordjyske kommuner bakker op om etableringen. Det står nemlig klart efter det seneste møde i Kommunekontaktrådet (KKR). - Vi har på tværs af kommunerne oplevet et stigende behov for et specialiseret tilbud til netop denne sårbare gruppe, som der er behov for helt særlige kompetencer for at hjælpe. Derfor er det enormt positivt, at vi nu sammen er blevet enige om, hvordan vi får etableret et godt tilbud, siger Thomas Kastrup-Larsen (S), formand for KKR og borgmester i Aalborg Kommune. Region Nordjylland skal stå for byggeriet af den nye institution, såfremt der findes en egnet grund, hvor der kan gives byggetilladelse. Krav til placering Det er Specialsektoren i Region Nordjylland, der skal stå for at drive stedet, hvortil de nordjyske kommuner kan visitere borgere. Derfor er det også en forudsætning, at det nye døgntilbud placeres i kort køreafstand fra Børne- og Ungdomspsykiatriens fremtidige placering i Aalborg Øst. - Det er fantastisk, at vi nu har rundet denne milepæl i arbejdet for en yderligere indsats for børn og unge med svær selvskade. Denne gruppe har behov for en massiv socialpsykiatrisk indsats, og der har været behov for at tænke nyt omkring, hvordan vi kan sikre disse meget sårbare og syge unge mennesker en specialiseret behandling i deres nærmiljø, siger formand for Psykiatri- og Socialudvalget i Region Nordjylland, Vibeke Gamst og fortsætter: - Her kan vi med det nye tilbud give mulighed for, at den unge opholder sig på et botilbud, hvor der er medarbejdere med specialkompetencer, og man samtidig har Psykiatriens kompetencer tæt på, siger hun. Det er forventningen, at det nye tilbud kan stå færdigt om tre år, hvis der kommer styr på byggegrund og byggetilladelse. Hvis planerne bliver gennemført, bliver døgntilbuddet det første af sin slags, som er rettet mod børn og unge med selvskadende adfærd. De pladser er tiltænkt til børn og unge mellem 14 og 23 år.

Referat:
Døgntilbuddet bliver, hvis alt går vel, etableret med 10 pladser.